
CĂTRE
Biroul Permanent al Camerei Deputaților


Vă înaintăm, alăturat, RAPORTUL asupra Proiectului de Lege pentru ratificarea Acordului de instituire a Fundaţiei internaţionale UE-ALC, semnat la Santo Domingo, la 25 octombrie 2016, transmis cu adresa nr. PLx. 631 din data de 20 octombrie 2020.
  În raport cu obiectul şi conţinutul reglementării, proiectul de Lege face parte din categoria legilor ordinare.


Preşedinte, 					Secretar,


   Biró Rozália Ibolya 			              Mirela Furtună

RAPORT 

asupra 
Proiectului de Lege pentru ratificarea Acordului de instituire a Fundaţiei internaţionale UE-ALC, semnat la Santo Domingo, la 25 octombrie 2016

În conformitate cu prevederile art.94 din Regulamentul Camerei Deputaţilor, Comisia pentru politică externă a fost sesizată, spre dezbatere în fond, cu proiectul de Lege pentru ratificarea Acordului de instituire a Fundaţiei internaţionale UE-ALC, semnat la Santo Domingo, la 25 octombrie 2016, transmis cu adresa nr. PLx. 631 din data de 20 octombrie 2020 şi înregistrat cu nr. 4c -16/77 din 20 octombrie 2020.
Camera Deputaţilor este prima Cameră sesizată, potrivit art. 75 alin.(1) din Constituția României.
La întocmirea prezentului raport, Comisia pentru politică externă a avut în vedere: 
· avizul favorabil al Consiliului Legislativ, transmis cu nr. 1012 din 02.10.2020;
· avizul favorabil al Comisiei pentru tehnologia informației și comunicațiilor, transmis cu nr. 4c-19/114/27.10.2020.
 
Proiectul de lege are ca obiect de reglementare înființarea Fundației internaționale UE-ALC, ca organizație internațională interguvernamentală, având personalitate juridică internațională, guvernată de dreptul internațional public. Fundația se va profila ca un important for de dezbatere asupra politicilor de cooperare bi-regională şi a temelor de actualitate în plan internațional, dar şi ca o platformă on-line, un depozit de informații privind dezbaterile şi proiectele realizate pe temele cele mai importante în planul politicii regionale şi internaționale, deosebit de utilă pentru mediul academic şi pentru specialiști. Totodată, va contribui la consolidarea parteneriatului între Uniunea Europeană şi statele sale membre, pe de o parte, şi Comunitatea Statelor Latinoamericane şi Caraibiene (CELAC), pe de altă parte. 


Membrii Comisiei pentru politică externă au dezbătut proiectul de Lege, în şedinţa online din 2 noiembrie 2020.
 La dezbateri a participat, în calitate de invitat, dna Daniela Grigore Gîtman, Secretar de Stat în cadrul Ministerului Afacerilor Externe.
La lucrările Comisiei pentru politică externă și-au înregistrat prezenţa 14 deputaţi din numărul total de 18 membri.
În urma dezbaterilor, membrii Comisiei pentru politică externă au hotărât, cu unanimitate de voturi, să supună plenului Camerei Deputaţilor spre dezbatere şi adoptare proiectul de Lege pentru ratificarea Acordului de instituire a Fundaţiei internaţionale UE-ALC, semnat la Santo Domingo, la 25 octombrie 2016, în forma prezentată de inițiator.
În raport cu obiectul şi conţinutul reglementării, propunerea legislativă face parte din categoria legilor ordinare.


Preşedinte, 					Secretar,	


    Biró Rozália Ibolya   			              Mirela Furtună		


image1.jpeg
ROMANIA




